
«Noen ganger lurer jeg på om det ikke ville vært fredeligere å bli i Libya, sammenlignet med å bo på Nattkullen.»

– Malik Pinto


Dette har skjedd

Isak Molina og My Wall har fått et hemmelig oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som politi etter å ha gått for langt og utpekt feil person som gjerningsmann i en henlagt drapssak.

På Nattkullen har politiets spesialenhet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falske identiteter.

Oppdraget til My og Isak er å sørge for at ingenting skjer med dem.

Etter å ha mislykkes med å beskytte objektene Lio og Katarina, den russiske spionen Jana Ivanova, varsleren Arne Moström og skattejuristen Jakob Röhr, har selvtilliten til My og Isak sunket til et lavmål. Heldigvis får de hjelp av mystiske Bob og Bob.

Advokat Jenny Byhling snoker rundt på Nattkullen, og det var hun som kidnappet Jakob Röhr på vegne av sin farsfigur Pabbi. Men hun plantet likevel et skjult kamera som filmet alt da Röhr ble torturert og myrdet.

My og Isak lurer på om de i det hele tatt vil få beholde jobben etter katastrofen med skattejuristen. I tillegg er Mys gamle kidnapper ute av fengsel og på jakt etter henne. Spørsmålet er om han vil finne huset på Nattkullen. Etterforskningen av avlyttingen på Nattkullen fortsetter, og paret i Nattkullen 1 har nå gjennomsøkt flere av husene i gaten, og det eneste som ikke hadde avlytting, var kråkeslottet som heksen Ofelia Drago bor i. Kan det være hun som står bak alt sammen?

Postbudet Robin kommer nærmere og nærmere sannheten om seriemorderen, for etter drapet på presten Åke Borg vet hun hva ofrene har til felles. Samtidig blir hun mer og mer forelsket i den vakre Rosannah, som ikke ser ut til å ha det så bra i forholdet til ektemannen Arne.

Det tidligere gjengmedlemmet Ville Attila og hans kone Gloria har på mirakuløst vis kommet over en USB-pinne som er verdt over 130 millioner kroner, men lykken blir kortvarig, for den forsvinner på merkelig vis. Gloria tror den er stjålet av den russiske spionen Jana, men blir tatt da hun bryter seg inn hos henne. Hun klarer å snakke seg ut av situasjonen, men blir tvunget til å innrømme hva hun var ute etter. USB-pinnen blir dessverre spist av hunden til Iris, Buthler, og hun og Jian venter tålmodig på at den skal komme ut.

I tillegg er det maskerte menn som beveger seg rundt i duskregnet utenfor Nattkullen. Den tidligere IS-soldaten Malik Pinto er mildt sagt på tynn is.

Abdel Suliman slår på jammeren og plasserer den ved siden av en enorm kampestein i skogen, mens han lytter oppmerksomt i alle retninger. Duskregnet ligger som en kjølig tåke i luften. Den svenske naturen føles fremmed og kald, og han savner ørkenlandskapet hjemme. Han stopper opp og forsikrer seg om at den røde lysdioden på metallboksen faktisk tennes. I mørket er det glødende lyset lett å se. Abdel raker over noen halvråtne blader. Dette oppdrag kan ikke mislykkes fordi noen slurver med detaljene.

Jammeren er ikke av den typen som vanlige folk kan kjøpe i en spionbutikk på nettet. Nei. Dette er en kraftig sak som vil dekke nesten to kilometer. Denne og de tre andre jammerne som er utplassert på forskjellige steder, vil sørge for at all mobil kommunikasjon innenfor minst tre kilometer i alle retninger blir fullstendig slått ut, og senderne har mer enn et døgns batteritid.

Selv om de bare trenger maksimalt ti minutter på å komme seg inn og hente Malik Pinto i det søvnige villastrøket, er det alltid eksfiltreringen som er viktig, og da trenger de tid før politiet får vite at Malik er kidnappet. Abdel har ingen illusjoner. En fyr som Malik er ikke ubevoktet, selv om alt virker rolig på overflaten. Den rolige, svenske overflaten som, hvis de gjør alt riktig, knapt vil merke en krusning.

De ti mennene er tause og disiplinerte, og det føles som om de beveger seg ekstra årvåkent. Stemningen er preget av stundens alvor. De er langt hjemmefra.

Lydene her er så annerledes enn i Libya. Vinden er kaldere, luften er fuktigere, solen er svakere og vegetasjonen er grønnere. Hele verden føles liksom … myk, og det er som å være på en annen planet. Abdel har aldri vært i Europa før. Med mindre man regner med Tyrkia, men det er jo nesten som hjemme.

«Hevnen skal bli vår», hvisker Abdel idet de nærmer seg husene. Svenskene bor tydeligvis i palasser, alle sammen, og med mindre dette stedet er et unntak, kan Abdel nesten forstå hvorfor folk flykter hit.

«Inshallah», svarer Ali, og setter fingeren på hvorfor Abdel selv aldri kunne gjort det.

Sverige er et vakkert land, men folk her er vantro. Her finnes det ingen respekt for Guds lover, noe som er helt tydelig for Abdel.

De smyger seg raskt frem langs baksiden av husene. Nærmer seg nummer elleve, der horen Malik Pinto bor. Det er ikke en ideell situasjon, for det er kort avstand til de andre husene, men på denne tiden sover nok de fleste, og svenskene er, så vidt Abdel vet, et feigt folkeferd. Kafir da’if. Svake og vantro.

De vet at Malik er hjemme. De vet at han snart skal til Haag for å vitne mot Abdels brødre.

Som vanlig er det Vesten som bestemmer hva som er terrorisme og hva som ikke er det. Hvis Israel driver ut hver eneste palestiner og Hamas tar igjen, er Hamas terrorister. Hvis IS prøver å ta tilbake det som er deres og USA starter en krig i Midtøsten, så er det muslimene som er terrorister. Hvis Russland invaderer Syria og muslimene slår tilbake, er det muslimene som er terroristene.

Det er de som er mulawwath.

Alle vet at alt handler om penger, makt og ressurser, flankert av slagord om frihet og demokrati, for å få det til å se bra ut på papiret.

Forræderen Malik Pinto ble kjøpt av Nato. Forrådte sitt eget folk. Sitt eget kjøtt og blod.

En gang i tiden var Abdel og Malik våpenbrødre. Vokste opp sammen, gikk i samme moské, spilte fotball på samme grusbane og drømte om de samme tingene.

Så vendte han ryggen til alt og alle som betyr noe, og derfor må han dø.

Abdel holder seg lavt, og alle mennene bortsett fra vaktposten ved hovedveien smyger seg bak ham på rad og rekke i den kalde, nordlige kvelden. Ironien er at de alle har amerikanske og russiske våpen. Litt lenger nede i gaten bjeffer en hund inne i et hus. Nok en merkelig ting med svenskene. De slipper urene hunder inn i livene sine, til og med inn i sengene sine.

Fordi de selv er skitne og primitive dyr.

Da Anwar knuser vinduet på terrassedøren og de strømmer inn i stuen som en velkoordinert bølge av død, rekker Abdel å se Malik, som springer opp fra sofaen så snart han får øye på dem. Noen avfyrer et dempet skudd, som treffer et møbel, men Malik er ikke lenger der.

Har raskt forsvunnet ut av stuen og dypere inn i det store huset.

Ilā jahannam!

Malik må ikke undervurderes, og det at de ikke tok ham med en gang, øker risikonivået betraktelig. Han har sannsynligvis våpen gjemt et sted og sannsynligvis en måte å kontakte noen i politiet på.

«Allāh yākhudh-ak!» brøler Abdel mens de lojale mennene hans sprer seg ut i etasjen.

«Klart», sier en av dem etter å ha sjekket kjøkkenet, der noe står på komfyren og sprer en duft av hjemlandet.

«Klart», sier en annen, som har sjekket gangen ved døren til baksiden av huset.

Sakte, men sikkert går de gjennom rommene, og Abdel kjenner pulsen stige og nervene stramme seg for hvert sekund de ikke har Malik under kontroll.

Hvor i helvete ble det av ham?

Malik har overtaket fordi han er på hjemmebane. Huset er ukjent territorium for Abdel og mennene hans, og det gjør alt sammen enda farligere.

De hører et skrik som brått blir avbrutt, og en av mennene hans stavrer ut av et av rommene.

Nei. Fathi.

Navnet hans betyr «den første», og den mørke ironien går ikke Abdel hus forbi. Fathi legger hendene mot halsen, men klarer ikke å stoppe blodet som fosser.

Det kommer ingen andre lyder fra rommet, men det må være der han gjemmer seg. Abdel knurrer gjennom sammenbitte tenner.

Han sa til dem at de ikke skulle undervurdere Malik.

Abdel holder sin Saiga-12 foran seg og nærmer seg langsomt rommet.

Idet han passerer kjøkkenet, ser han gryten som står og putrer på komfyren. Lukten av mbabka får ham til å savne moren sin. Man kan ta en libyer fra Libya og alt det der.

Abdel rister av seg følelsen og går bort til Fathis kropp, som har blitt liggende stille på gulvet. Peker mot rommet med åpen hånd. To av mennene hans nærmer seg fra motsatt retning.

Han har studert tegningene han har fått av kontakten sin. Det enorme huset er en labyrint, og bildet av planløsningen passer ikke helt. Kanskje er det svenskene som bygger merkelig. Kanskje er det bare dette huset. Men det er noe som ikke stemmer med noen av rommene.

«Malik! Kom ut med hendene i været, så skal vi ikke drepe deg.» Abdel står fortsatt i korridoren som går gjennom hele huset. Fem dører. Et grått, slitt vegg-til-vegg-teppe på gulvet.

Han ser på klokken. Vil holde tidsplanen. Brutte tidsplaner ligger bak flere totale fiaskoer enn man skulle tro.

Malik svarer ikke, så Abdel peker på Ali, som nikker tilbake. Beveger seg så smidig som bare unge menn kan. Frem til døren. Kikker raskt inn og trekker like raskt hodet bort.

Går inn i rommet, og to av de andre følger etter.

Er ikke Malik her?

Abdel rygger. Skjønner at hunden allerede har forflyttet seg til et annet rom, og hvis han er smart, noe han dessverre er, vil han prøve å komme seg til en av ytterdørene. Flykte, som den feige murtadd han er.

Abdel snur seg og går tilbake mot stuen.

To skudd runger gjennom huset.

Nok et skrik. Nok en våpenbror har falt.

Hvor i helvete er han?

